作者:劉過
標題:賀新郎
內容:倦舞輪袍後。正鸞慵鳳困，依然怨新懷舊。別有豔妝來執樂，春筍微揎羅袖。試一曲、琅璈初奏。莫放珠簾容易卷，怕人知、世有梨園手。釵玉冷，釧金瘦。燭花對翦明於晝。畫堂深、屏山掩翠，炭紅圍獸。錯認佩環猶未是，依約雛鶯囀柳。任箭滴、銅壺銀漏。一片雄心天外去，為聲清、響徹雲霄透。人醉也，尚呼酒。